KIRJALLINEN KYSYMYS E-2747/98

esittäjä(t): Hiltrud Breyer (V) komissiolle

(3. syyskuuta 1998)

Aihe: Metsästyskauden pidentäminen Ranskassa - lintujensuojeludirektiivin täytäntöönpanon laiminlyöminen Ranskassa: pyyntö kiireellisistä toimista

Ranska on Kreikan ohella ainoa jäsenvaltio, joka on laiminlyönyt muuttolintujen suojelua koskevan direktiivin 79/409 täytäntöönpanon, vaikka ministerineuvosto hyväksyi tämän direktiivin yksimielisesti juuri Ranskan puheenjohtajakaudella. Nykyään Ranskassa voidaan metsästää vesilintuja heinäkuun kolmannelta viikonlopulta aina helmikuun viimeiseen päivään saakka, mikä on räikeässä ristiriidassa edellä mainitun direktiivin kanssa. Kysyjä tietää komission käynnistäneen jo menettelyn Ranskaa vastaan, mutta nyt tarvitaan kiireellisesti suojelutoimia.

1. Mihin kiireellisiin toimiin komissio aikoo ryhtyä varmistaakseen välittömän suojelun muuttolinnuille, jotka lähtevät talvehtimissijoilleen jo elokuun puolessavälissä, sekä linnuille, joiden pesimiskausi on vielä kesken?

2. Tietääkö komissio, että tällaisten kiireellisten toimien laiminlyöminen vaarantaa pesimisen onnistumisen sekä sen, että linnut voivat rauhassa muuttaa talvehtimissijoilleen tai talvehtimissijoilta pois?

3. Mihin muihin kiireellisiin toimiin komissio ryhtyy tätä skandaalimaista ranskalaista lainsäädäntöä vastaan? Milloin asiasta tehdään lopullinen kanne Euroopan yhteisöjen tuomioistuimeen?

Komission jäsenen Ritt Bjerregaardinkomission puolesta antama vastaus

(23. lokakuuta 1998)

1. Kuten parlamentin jäsen oikeutetusti huomauttaa, komissio aloitti vuonna 1997 rikkomisesta johtuvan menettelyn Ranskaa vastaan, koska Ranskan metsästyskaudet eivät ole luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY(1) säännösten mukaisia. Ranskassa metsästyskausi alkaa ja päättyy sellaisina päivämäärinä, ettei ole mahdollista taata tiettyjen luonnonvaraisten lintulajien täydellistä suojelua niiden palatessa pesimäalueilleen eikä lisääntymis- ja poikastenkasvatusvaiheissa. Komissio teki 24. kesäkuuta 1998 päätöksen perustellun lausunnon esittämisestä Ranskalle, mikä muodostaa toisen vaiheen EY:n perustamissopimuksen 169 artiklan mukaisessa rikkomisesta johtuvassa menettelyssä. Ilmoittaessaan päätöksestään antaa perusteltu lausunto komissio huomautti, että kyseinen menettely oli aloitettu ennen kuin Ranskan parlamentti päätti lakimuutoksista ja että komissio uskoo kyseisten muutosten, jotka vahvistavat järjestelmän puutteita, pahentavan Ranskassa metsästyskauteen liittyviä ongelmia entisestään(2). Perusteltu lausunto annettiin tiedoksi 5. elokuuta 1998 ja Ranskalle annettiin kahden kuukauden määräaika noudattaa lausuntoa.

Komissiolla itsellään ei ole toimivaltaa toteuttaa kiireellisiä toimienpiteitä. EY:n perustamissopimuksen 186 artiklan mukaan "yhteisön tuomioistuin voi käsiteltävänään olevassa asiassa päättää tarpeellisista välitoimista". Koska asiaa ei ole annettu tuomioistuimen käsiteltäväksi, komissio ei voi tässä vaiheessa pyytää sitä päättämään kiireellisistä toimenpiteistä.

2. Kyllä.

3. EY:n perustamissopimuksen 169 artiklassa määrätään jäsenvaltion mahdollisuudesta noudattaa perusteltua lausuntoa komission asettamassa määräajassa. Määräajan päättymisen jälkeen komissio voi päättää saattaa asian tuomioistuimen käsiteltäväksi, jollei jäsenvaltio ole noudattanut lausuntoa.

(1) EYVL L 103, 25.4.1979.

(2) Lehdistötiedote, 24.6.1998 (IP/98/562).